Sukkelende SAL kanselleer vlugte(Argieffoto: Henk Kruger/ANA) Die Suid-Afrikaanse Lugdiens (SAL) het Dinsdag aangekondig dat hy verskeie plaaslike en internasionale vlugte gaan saamvoeg omdat te min mense kaartjies vir dié vlugte gekoop het. Luidens ’n verklaring is die besluit geneem as deel van ’n strategie om fondse te bespaar nadat die sukkelende lugredery verlede jaar in sakeredding geplaas is. Die lugredery is gevolglik besig om vlugte tussen die OR Tambo Internasionale Lughawe in Johannesburg en Kaapstad Internasionale Lughawe, asook tussen OR Tambo en Durban se King Shaka-lughawe saam te voeg. Dit beteken dat verskeie plaaslike vlugte vandeesweek tussen dié drie stede gekanselleer is. Volgens die SAL is die veranderinge aan die Kaapstad-roete ook nodig aangesien die lugredery tans opleidingsvlugte op dié roete fasiliteer. Dit is vir vlieëniers wat met die nuwe Airbus 350-900-vliegtuie vlieg, voordat die nuwe vliegtuie na internasionale roetes oorgeplaas kan word. Die gebruik van groter vliegtuie het ook tydelik tot meer leë sitplekke gelei. Wat internasionale vlugte betref, is verskeie vlugte tussen Johannesburg en München in Duitsland gekanselleer, weens die samevoeging van vlugte. Die SAL sal nou passasiers akkommodeer op sy vlugte tussen Johannesburg en Frankfurt, asook na Londen se Heathrow-lughawe. Om verdere vertragings te voorkom, sal sommige passasiers wat na München of via München na ander bestemmings reis, vir ŉ gedeelte van hul reis geakkommodeer word op lugrederye wat deel van Star Alliance uitmaak. Die volgende plaaslike vlugte is gekanselleer: Johannesburg – Kaapstad SA303 vertrek 05:30 land 07:35 (21, 24 Januarie) SA307 vertrek 07:00 land 09:05 (21 Januarie) Kaapstad – Johannesburg SA316 vertrek 08:20 land 10:15 (21, 24 Januarie) SA322 vertrek 09:50 land 11:45 (21 Januarie) Johannesburg – Durban SA527 vertrek 06:30 land 07:35 (21, 22, 23 Januarie) SA543 vertrek 09:55 land 11:00 (21, 22, 23 Januarie) SA571 vertrek 16:55 land 18:00 (21 Januarie) Durban – Johannesburg SA534 vertrek 08:05 land 09:10 (21, 22, 23 Januarie) SA550 vertrek 11:30 land 12:35 (21, 22, 23 Januarie) SA578 vertrek 18:40 land 19:45 (21 Januarie) Die volgende internasionale vlugte is gekanselleer: Johannesburg – München SA264 vertrek 21:15 land 07:00 (21, 22, 23, 24 Januarie) München – Johannesburg SA265 vertrek 20:30 land 08:20 (21, 22, 23, 24 Januarie) Die SAL sal verdere moontlike wysigings aan die vlugskedule in die komende dae hersien en die publiek deurentyd op hoogte van wysigings hou.